**Crna Gora**

**Opština Nikšić**

**Sekretarijat za investicije i projekte**

**Broj: 04-404-265**

**Datum: 30.10.2023. godine**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Predmet:** Izvještaj o sprovođenju javne rasprave za nacrt Strateškog plana razvoja opštine Nikšić 2023 – 2028. godine

Na osnovu člana 167 Zakona o lokalnoj samoupravi I članu 20 Odluke o načinu i postupku učešća lokalnog stanovništva u vršenju javnih poslova („Sl.list RCG - Opštinski propisi“, br. 29/05 i „Sl.list CG - Opštinski propisi“, br. 39/14), Sekretarijat za investicije i projekte je sproveo javnu raspravu na temu Strateški plan razvoja opštine Nikšić 2023-2028. godine.

Putem javnog oglasa koji je objavljen na zvaničnom sajtu i društvenim mrežama Opštine Nikšić, lokalnom javnom emiteru – Radio i Televiziji Nikšić, kao i na oglasnoj tabli Opštine, pozvani su zainteresovani predstavnici institucija, privrednih društava, ustanova, preduzetnika, mjesnih zajednica, nevladinih organizacija i građani da se uključe u javnu raspravu i daju svoj doprinos u razmatranju i unapređenju nacrta Strateškog plana razvoja opštine Nikšić za period 2023 – 2028. godine.

Javna rasprava se održala u periodu od 10.10.2023. godine do 25.10. 2023 godine, dok se Centralna javna rasprava održala 23.10.2023 godine, sa početkom u 10:00 časova u Sali I u zgradi Opštine Nikšić.

Sa nacrtom Strateškog plana razvoja opštine Nikšić za period 2023-2028. godine zainteresovani su imali mogućnost da se upoznaju na sajtu Opštine Nikšić www.niksic.me, kao i u prostorijama Sekretarijata za investicije i projekte: II sprat, kancelarija br. 16 u zgradi Opštine Nikšić, u periodu od 10:00h – 14:00h.

Zainteresovanima je ostavljen prostor da predloge, primjedbe, sugestije i mišljenja na tekst nacrta Strateškog plana razvoja opštine Nikšić za period 2023 – 2028. godine, dostave u pisanoj formi Sekretarijatu za investicije i projekte ili na e-mail adresu: sip@niksic.me, ali i direktnim dolaskom u kancelarije Sekretarijata.

Na Centralnoj javnoj raspravi su pored Koordinatorke za izradu Strateškog plana razvoja - Jelena Šekarić, predsjednika Skupštine Opštine Nikšić - Nemanje Vukovića i konsultant UNDP-a – Mihaila Zečevića, prisustvovali i članovi Radne i Konsultativne grupe za izradu Strateškog plana razvoja opštine Nikšić, predstavnici civilnog sektora, predstavnici Mjesnih zajednica, predstavnici medija i zainteresovani građani.

Predloge za dopunu i unapređenje Strateškog plana razvoja opštine Nikšić za period 2023-2028 su na Centralnoj javnoj raspravi iznijeli: predsjednik Mjesne zajednice Kličevo Branislav Eraković, direktor NVO Media centra, Duško Marković i direktorica edukativnog centra Timer & Co, Vida Ristić.

Gospodin Eraković je iznio predloge koji se odnose na unapređenje prostornih kapaciteta mjesne zajednice Kličevo:

* Vraćanje u vlasništvo i adaptacija magacina robnih rezervi (raskrsnica Bulevar 13 Jul - Šavnička, iza Ambulante ,,Kličevo"), u cilju preuređenja predmetnih prostorija, izgradnje potrebne infrastrukture, i dovođenja u stanje korišćenja za potrebe Sportske sale;
* kupovina zemljišta ukupne površine 33.000 m2, koje je trenutno u vlasništvu OTP Banke, a koja zemljišna površina gravitira u predjelu *Carevog mosta,* a čijom kupovinom bi bila riješena izgradnja prilaznog puta do Crkve *Sv.Bogorodice trojeručice* i mogućnost izgradnje terena koji bi služio za sport i rekreaciju, i druge društvene manifestacije, a čiji prostor i namjena nedostaje ovoj najbrojnijoj MZ.

Sekretarijat za investicije i projekte je u saradnji sa Direkcijom za imovinu, dostavio sledeći odgovor:

“Što se tiče prvog zahtjeva koji se odnosi na vraćanje u vlasništvo i adaptaciju magacina robnih rezervi (raskrsnica Bulevar 13 jul-Šavnička ulica, iza ambulante), Opština Nikšić se zahtjevom broj 02-031-3166 od 14.09.2022. godine, obratila Vladi Crne Gore za davanje predmetnog zemljišta opštini Nikšić na upravljanje i korišćenje bez naknade objekata i dvorišta u Kličevu. Kako Opština nije dobila odgovor na podneseni zahtjev, ista se obratila Ministarstvu finansija urgencijom broj 02-031-sl. od 08.09.2023. godine za rješavanje ovog pitanja, a odgovor očekujemo u narednom periodu.

Za rješavanje Vašeg drugog zahtjeva, odnosno kupovinu zemljišta u predjelu ,,Carevog mosta", prvenstveno je potrebno utvrditi javni interes, a to je moguće jedino kroz donošenje odgovarajućeg planskog dokumenta za to područje. Uvidom u Predlog prostorno urbanističkog plana opštine Nikšić-izmjene i dopune a i u neposrednoj komunikaciji sa obrađivačima ovog planskog dokumenta utvrđeno je da je na na navedenom prostoru planirana namjena za sport i rekreaciju sa pratećim sadržajima. Usvajanje ovog planskog dokumenta se očekuje u skorijem periodu kada će se steći uslovi za rješavanje ovog pitanja.”

Predsjedniku Mjesne zajednice Kličevo su u prilogu odgovora poslati dopisi koji su upućeni ka Ministarstvima koja su nadležna za rješavanje predmetnog pitanja.

Direktor NVO Media centar –Duško Marković je pohvalio kompletan proces uz napomenu da se prethodno pismenim putem obratio predsjedniku Skupštine, kao i potpredsjednicima sa predlogom projekata koji će dodatno uticati na turističku valorizaciju grada. Takođe, ukazao je da međusektorska saradnja treba da bude mnogo bolja i da mnogo više možemo da koristimo postojeće kontakte iz zemlje i regiona. Nije bilo konkretnih usmenih ili pismenih predloga upućenih ka Sekretarijatu za investicije i projekte, a u vezi sa Strateškim planom razvoja opštine Nikšić 2023-2028.

Direktorica edukativnog centra „Timer & Co doo“, gospođa Vida Ristić, je ukazala na neadekvatno planiranje pojedinih budžetskih sredstava i navela da će dostaviti pismeni predlog sa sugestijama. Dodala je da ne postoji dovoljan broj projekata koji se odnose na digitalizaciju rada lokalne uprave i digitalizaciju procesa, uz napomenu da kao primjer dobre prakse možemo koristiti Hrvatsku. Dodatno, navela je da nedostaju projekti koji predviđaju neformalno obrazovanje i obučavanje kadrova za pripremu i implementaciju projekata. Nije dostavljen nijedan pismeni predlog za vrijeme trajanja javne rasprave od strane gospođe Ristić.

Dolaskom u prostorije Sekretarijata za investicije i projekte, dva građanina su iskoristila pravo učešća u javnoj raspravi:

Gospodin Vesko Perović, mještanin Mjesne zajednice Dragova luka je uputio inicijativu da se u plan uvrsti i projekat izgradnje zaobilaznice od stadiona Sutjeske prema Duklu. Značaj takve investicije bi se prevashodno ogledao u rasterećenju saobraćaja u toj Mjesnoj zajednici, a posebno tokom značajnih utakmica na stadionu.

Gospodin Radenko Vučković, mještanin Mjesne zajednice Humci je uputio inicijativu za uređene kvarta kod Restorana Željezare, ul. Vuka Karadžića 110-118. Prethodno je podnio Zahtjev Sekretarijatu za investicije i projekte (28.09.2022.god) i Agenciji za projektovanje i planiranje koje je pripremila tehničku dokumentaciju za građevinske radove uz okvirnu procjenu vrijednosti radova cca 400.000,00EUR, Radovi uključuju i sanaciju i rekonstrukciju vodovodne mreže.

Realizacije predloženih investicija prevashodno treba da bude planirana Prostorno urbanističkim planom – kako bi se u skladu sa njim planirale i u Strateškom planu razvoja opštine Nikšić. Navedene inicijative će se uvrstiti u internu bazu zahtjeva Sekretarijata za investicije i projekte, a inicijatori će biti povratno informisani o dinamici sprovođenja aktivnosti u vezi sa predloženim.

Sekretarijatu za investicije i projekte se službenim dopisom obratila i glavna administratorka Opštine Nikšić, gospođa Biljana Vučurović, koja je predložila sledeće:

1. U okviru tradicionalnih kulturnih manifestacija uvrstiti i “Anderva book” koji se održava tri godine uzastopno i stekao je status tradicionalnog događaja
2. Konstatovati da ne postoji 5G pokrivenost telekomunikacionim signalom na teritoriji opštine Nikšić I utvrditi dinamiku aktivnosti u pogledu otklanjanja ovog problema sa razradom ciljeva
3. Na strani 64 nacrta, uvrstiti Groblje na Bistrici u smislu člana 5 Odluke o pogrebnoj djelatnosti, uređivanja i održavanja groblja na teritoriji opštine Nikšić
4. Specifični strateški cilj 3 dopuniti u pogledu zelene ekonomije
5. Specifični strateški cilj 5 potrebno detaljnije urediti i definisati u pogledu unapređenja rada lokalnih institucija
6. Sačiniti poseban plan zapošljavanja osoba sa invaliditetom
7. Strateški plan dopuniti izjavom o viziji grada
8. U Strateški plan uključiti drvo problema i drvo rješenja
9. SWOT analizu upotpuniti PESTLE analizom

U odnosu na predloženo, zahtjevi pod rednim brojem 1, 2, i 5 su prihvaćeni, a predložene izmjene su uvrštene u Strateški plan razvoja opštine Nikšić 2023-2028.

Zahtjev broj 3 nije prihvaćen, zato što Komunalno Nikšić d.o.o ne vrši održavanje Groblja na Bistrici.

Zahtjev broj 4 – zelena ekonomija je uvrštena u okviru projekata vezanih za strateški cilj zaštite životne sredine

Zahtjev broj 6 – nije moguće posebno definisati plan zapošljavanja za osobe sa invaliditetom jer se navedeno radi kroz usvajanje Lokalnog akcionog plana za zapošljavanje lica sa invaliditetom, a Strateški plan podrazumijeva plan zapošljavanja za sve društvene kategorije i u skladu sa njim se usvajaju lokalni akcioni planovi.

U vezi sa zahtjevima broj 7, 8 i 9, odgovor je sledeći: Pravilnikom o Metodologiji za izradu Strateškog plana razvoja jedinice lokalne samouprave ("Službeni list CG", br. 68/2016 od 31.10.2016. godine) utvrđuje se postupak, način izrade, sadržina i način sprovođenja Strateškog plana razvoja. Metodologija i smjernice za njenu primjenu koji su sastavni dio ovog pravilnika jasno propisuju sadržinu dokumenta i procedure, koje su obavezujuće prilikom izrade ovog dokumenta, i koje su u potpunosti su ispoštovane od strane obrađivača.

Uz analizu postojećeg stanja, Metodologijom je propisana SWOT analiza, kao obavezan element Strateškog plana razvoja JLS. SWOT analizom su obuhvaćene sve oblasti i prikazani unutrašnji faktori (prednosti i nedostaci) i spoljašnji faktori (mogućnosti i prijetnje/rizici). Predložena PESTLE analiza predstavlja jedan od instumenata u okviru koje se prepoznaju faktori spoljnog okruženja: politički (P - political), ekonomski (E - economic), socijalni (S - social), tehnološki (T - technological), pravni (L - legal) i segment životne sredine (E - environmental). PESTLE i SWOT analiza su povezane, odnosno sve što se prepozna kroz PESTLE analizu mora biti definisano u okviru SWOT analize kao mogućnosti/prilike ili prijetnje. Svi pomenuti faktori koji se obrađuju u okviru PESTLE analize su već sadržani u SWOT analizi. Izrada PESTLE analize, koja se radi uporedo sa SWOT analizom, koristi se za prepoznavanje ključnih problema i potencijala, koji služe u narednoj fazi za definsanje ciljeva i prioriteta. Izrada PESTLE analize u ovoj fazi predstavljala bi samo dodatnu aktivnost čija bi svrisishodnost u krajnjem bila upitna i ne bi uticala na razvojne ciljeve.

Predložena izrada drva problema i rješenja je sadržana u smjernicama za izradu Strateškog plana razvoja jedinice lokalne samouprave kao sredstvo, odnosno tehnika za analizu problema i definisanje ciljeva. Suština ovog pristupa je prepoznavanje ključnih problema, njihovih uzroka i posljedica na osnovu kojih se kasnije formulišu ciljevi i prioritetni zadaci kroz drvo problema. Ovo je svakako samo jedna od tehnika koja olakšava formulisanje ciljeva. Imajući u vidu širok opseg nadležnosti i obaveza lokalne samouprave u raznim oblastima, obrađivač je prepoznate probleme i uzroke grupisao po srodnim oblastima, za svaku oblast definisisao strateški cilj, a njegovu operacionalizaciju bliže odredio kroz prioritete tj. zadatke u okviru svake oblasti koje je potrebno realizovati kao odgovor na pojedinačne probleme. Uz specifične strateške ciljeve koji su nešto šire postavljeni definisani su indikatori i ciljane vrijednosti čime su zadovoljeni SMART kriterijumi.

Metodologijom za izradu strateškog plana razvoja JLS propisano je da razvojni ciljevi moraju imati jasnu hijerarshijsku strukturu i to: opšti strateški cilj, specifične strateške ciljeve i prioritete. Definisanje vizije nije predviđeno važećom Metodologijom, a prema opisu je najpribližnije opštem strateškom cilju (dugoročni ili sveobuhvatni cilj) koji pokazuje smjer, odnosno šta treba da postignemo na duži rok, ostvarenjem niza specifičnih strateških ciljeva.

 **Sekretarka**

 **mr Jelena Šekarić, dipl. ecc. s.r.**

-